Amerikaanse ambassadeur in Suid-Korea aangeval – praag.co.za
Die Verenigde State van Amerika het die "daad van geweld" veroordeel en het gesê dat president Barack Obama met sy verteenwoordiger gepraat het. Die bebloede ambassadeur is na die hospitaal gehaas.
Getuies beskryf hoe 'n man met 'n mes in sy regterhand versteek oor 'n tafel na Lippert geduik het by 'n ontbytfunksie by die Sejong Kulturele Instituut.
Die bebloede Lippert
Lippert, 42, is na die hospitaal gehaas. Die Amerikaanse ambassade het gesê hy verkeer in 'n "stabiele" toestand.
Polisie het die aanvaller as Kim Ki-Jong, 55, geïdentifiseer en het gesê hy was in "nasionalistiese" drag geklee, naamlik in tradisionele Koreaanse klere en het slagspreuke geskree teen gesamentlike militêre oefeninge tussen die VSA en Suid-Korea.
Kim het Dinsdag gesê die militêre samewerking tussen Suid-Korea en die VSA verhoed die hervatting van 'n dialoog tussen Noord- en Suid-Korea.
Sekuriteitspersoneel en polisiebeamptes het Kim oorrompel en in hegtenis geneem.
'n Woordvoerder van die Koreaanse Raad vir Versoening en Samewerking, wat as gasheer vir die ontbytfunksie opgetree het, het om verskoning gevra vir die gebrek aan sekuriteit by die geleentheid.
Die jaarlikse militêre oefening het vroeër hierdie week afgeskop en hernude spanning met Noord-Korea veroorsaak.
Byna 30 000 Amerikaanse troepe is permanent in Suid-Korea gestasioneer en die Verenigde State van Amerika sal die operasionele bevel in die geval van 'n gewapende konflik met die Noorde behartig.
Skrywer praagGepubliseer op 5 Maart 2015 5 Maart 2015 Kategorieë Internasionale nuus, NuusSleutelwoord ambassadeur, internasionale betrekkinge, mesaanval, militêre oefeninge, Noord-Korea, spanning, suid-korea, veiligheid, VSA